
Datums skatāms laika zīmogā. Nr. SNP/26/2.8.1/292


Ieinteresētajiem pretendentiem atklātā konkursā 
“Ielu virsmu apstrāde Palsmanes un Variņu pagastos”,
 ID NR. SNP/2026/60/AK

Ieinteresētajiem pretendentiem atklātā konkursā “Ielu virsmu apstrāde Palsmanes un Variņu pagastos”, ID NR. SNP/2026/60/AK

LAU Infra Grupa AS (turpmāk – Pretendents) izskatīja Smiltenes novada pašvaldības (turpmāk - Pasūtītājs) 2026. gada 29. jūlijā izsludinātā atklātā konkursa “Ielu virsmu apstrāde Palsmanes un Variņu pagastos”, identifikācijas Nr. SNP/2026/60/AK, (turpmāk – Iepirkums) iepirkuma dokumentāciju un lūdz sniegt papildus informāciju.
Nolikuma 2.5. punktā noteikts, ka būvdarbu uzsākšana abās Iepirkuma daļās (1.daļa “Divkārtu virsmas apstrāde Strauta ielā” un 2.daļa “Divkārtu virsmas apstrāde Oktobra ielā”) paredzēta 2026. gada augustā, savukārt termiņš objekta nodošanai noteikts 3 (trīs) mēnešu laikā no līguma noslēgšanas dienas.
Vienlaikus norādām, ka atbilstoši nolikuma Tehniskās specifikācijas (2. pielikums) 8. punktam darbi veicami atbilstoši VSIA “Latvijas Valsts ceļi” “Autoceļu būvdarbu specifikācijas ABS 2026” (apstiprinātas 2025. gada 2. oktobrī) noteiktajām prasībām p. 6.4. “Virsmas apstrāde un piesūcināta šķembu pamata nesošās kārtas būvniecība”. Savukārt Tehniskās specifikācijas 10. punktā Pasūtītājs pats ir noteicis, ka “Darbi izpildāmi beznokrišņu periodā, kad gaisa temperatūra nav zemāka par +10 °C. Darbs nav uzsākams, ja paredzams lietus.”
ABS 2026 specifikācijas 6.4.6. sadaļā “Darbu izpilde” ir noteiktas prasības virsmas apstrādes darbu izpildes procesam un klimatiskajiem apstākļiem, tostarp norādot, ka kvalitatīvai virsmas apstrādei nepieciešama pietiekami augsta gaisa un seguma temperatūra, un ka šādi darbi optimāli veicami periodā no 1. jūnija līdz 15. augustam.
Ņemot vērā, ka Iepirkums izsludināts 2026. gada 29. jūlijā, un ievērojot Publisko iepirkumu likumā noteikto piedāvājumu iesniegšanas minimālo termiņu, piedāvājumu izvērtēšanai un lēmuma pieņemšanai, kā arī paziņošanai par iepirkuma rezultātiem un iepirkuma līguma noslēgšanai nepieciešamo laiku, pastāv risks, ka iepirkuma līgums netiks noslēgts un būvdarbi netiks uzsākti līdz 2026. gada 15. augustam, kā arī var netikt pabeigti līdz šim datumam, savukārt nolikumā noteiktais izpildes termiņš (3 mēneši no līguma noslēgšanas) pieļauj darbu izpildi arī rudens mēnešos, kad nav iespējams nodrošināt nolikuma Tehniskās specifikācijas 10. punktā un ABS 2026 6.4.6. sadaļā noteiktos klimatiskos apstākļus (beznokrišņu periods, gaisa temperatūra ne zemāka par +10 °C).
Ņemot vērā iepriekš minēto, lūdzam Pasūtītāju sniegt skaidrojumu, vai Pasūtītājs, ņemot vērā iepirkuma izsludināšanas datumu un nolikumā noteikto darbu uzsākšanas termiņu (2026. gada augusts), pieļauj, ka virsmas apstrādes darbi tehnoloģisku vai laikapstākļu iemeslu dēļ netiks pabeigti 2026. gada būvniecības sezonā un tiks pārcelti uz 2027. gada būvdarbu sezonu.

Pasūtītāja atbilde: Izvērtējot pretendenta iesniegto jautājumu, Pasūtītājs, lai nodrošinātu publisko līdzekļu racionālu izmantošanu un tehniski kvalitatīvu būvdarbu rezultātu, novēršot riskus, kas saistīti ar darbu veikšanu neatbilstošos laika apstākļos, nolēmis pārtraukt atklātu konkursu “Ielu virsmu apstrāde Palsmanes un Variņu pagastos”, ID NR. SNP/2026/60/AK.

